Mūšis po mūšio

**Mūšis po mūšio** () – 2025 m. amerikiečių filmas, kurį režisavo Paul Thomas Anderson. Įkvėptas 1990 m. Thomas Pynchon romano „Vineland“. Vaidina Leonardo DiCaprio, Sean Penn, Benicio del Toro, Regina Hall, Teyana Taylor ir Chase Infiniti.

Pasaulinė filmo premjera įvyko 2025 m. rugsėjo 8 d. Los Andžele. Lietuvos kino teatruose pasirodė 2025 m. rugsėjo 26 d. Filmas sulaukė kritikų pripažinimo.

98-uosiuose „Oskarų“ apdovanojimuose „Mūšis po mūšio“ pelnė šešis „Oskarus“: už geriausią filmą, geriausią režisierių, geriausią antro plano aktorių (Penn), geriausią adaptuotą scenarijų, geriausią montažą ir geriausią aktorių atranką.

## Siužetas
Buvęs revoliucionierius turi išgelbėti savo dukrą iš korumpuoto karininko rankų.

## Vaidmenys

: *Aktorius – veikėjas*

* Leonardo DiCaprio – *Bob Ferguson*
* Sean Penn – *Col. Steven J. Lockjaw*
* Benicio del Toro – *Sensei Sergio St. Carlos*
* Regina Hall – *Deandra*
* Teyana Taylor – *Perfidia Beverly Hills*
* Chase Infiniti – *Willa Ferguson*

## Filmo gamyba

2024 m. sausio 22 d. Kalifornijoje prasidėjo pagrindiniai filmavimo darbai. Filmas, kurio darbinis pavadinimas „BC Project“, buvo filmuojamas vienuolika dienų Humboldto apygardoje (Arkeitos, Kateno, Jurikos ir Trinidado gyvenvietėse). Vasario 3 d. filmavimas persikėlė į Sakramentą. Kad būtų galima filmuoti, buvo panaikinta benamių stovykla, o tai sukėlė kontroversijų. Taip pat buvo filmuojamas Ansa-Borego dykumos valstybiniame parke ir Borego Springse 2024 m. gegužę, o 2024 m. birželį – El Pase. Filmavimo darbai vyko ir San Diege.

Filmo muziką sukūrė roko grupės Radiohead gitaristas Jonny Greenwood, ją įrašė Londono šiuolaikinės muzikos orkestras ir dirigentas Hugh Brunt. 2025 m. rugsėjo 26 d. išleido „Nonesuch Records“.
## Atsiliepimai

### Kritikai
Recenzijų suvestinėje „Rotten Tomatoes“ 96 % iš 331 kritiko atsiliepimų yra teigiami. „Metacritic“, kuri naudoja svertinį vidurkį, remdamasi 57 kritikais, filmui skyrė 95 balus iš 100 galimų, o tai reiškia, kad filmas sulaukė „visuotinio pripažinimo“.

### Apdovanojimai
Amerikos kino institutas filmą įtraukė į 2025 m. geriausių filmų dešimtuką. 31-ojoje „Kritikų pasirinkimo“ apdovanojimų ceremonijoje laimėjo tris apdovanojimus, įskaitant geriausio filmo ir geriausio režisieriaus kategorijose. Jis taip pat buvo nominuotas devyniems apdovanojimams 83-ojoje „Auksinių gaublių“ apdovanojimų ceremonijoje, sulaukdamas daugiausiai nominacijų iš visų tų metų filmų; Benicio del Toro, Leonardo DiCaprio, Chase Infiniti, Sean Penn ir Teyana Taylor visi buvo nominuoti už savo vaidmenis. Galiausiai filmas laimėjo keturis „Auksinius gaublius“: už geriausią filmą – miuziklą ar komediją, geriausią režisierių, geriausią antro plano aktorę (T. Taylor) ir geriausią scenarijų. Jis taip pat tapo filmu, sulaukusiu daugiausia nominacijų Ekrano aktorių gildijos istorijoje 32-ojoje „Actor Awards“ ceremonijoje, surinkęs rekordinį septynių nominacijų skaičių; Penn laimėjo apdovanojimą už išskirtinį antro plano aktoriaus pasirodymą.

79-ojoje Britų kino akademijos apdovanojimų ceremonijoje filmas surinko daugiausia nominacijų – iš viso keturiolika – ir laimėjo šešis apdovanojimus, įskaitant geriausio filmo ir geriausio režisieriaus kategorijose. Be to, 98-ojoje „Oskarų“ teikimo ceremonijoje filmas sulaukė trylika nominacijų, įskaitant geriausio filmo, geriausio režisieriaus, geriausio adaptuoto scenarijaus ir keturias aktorių nominacijas (del Toro, DiCaprio, Penn ir Taylor), tai buvo antrasis pagal nominacijų skaičių filmas tais metais. Juosta laimėjo šešis „Oskarus“: už geriausią filmą, geriausią režisierių (Anderson), geriausią antro plano aktorių (Penn), geriausią adaptuotą scenarijų (Anderson), geriausią montažą (Jurgensen) ir geriausią aktorių atranką (Kulukundis).

## Nuorodos
* 
* 
* 
## Išnašos